**ЛЕТОПИС 2023/2024.**  1.

**СЕПТЕМБАР**

Школска 2023/2024. годину почела је пријемом првака који је одржан 1. 9. 2023. у 10.00 часова. Ове године у први разред уписано је ђака. Старешинство су добили следећи наставници: 1/1 – Мира Ћирковић, 2/1 – Елизабета Шанта, 3/1 – Оливера Воденичар, 4/1 – Љиљана Лазаревић, 5/1 – Христина Пешић, 6/1 – Душица Ђурђев, 7/1 – Владимир Вемић, 81/ - Наташа Чикош, 8/2 – Зинета Рашовић.

Поводом дана културне разноликости, наши ученици нижих разреда ишли су у обилазак града Панчева.

У уторак, 19.9.2023. ученицима наше школе представљен је програм манифестације „Вукобратовићеви дани роботике“ која ће се одржати од 17. до 19. новембра у згради техничких факултета у Београду. У оквиру манифестације реализоваће се такмичења и едукативне радионице који подстичу развој дечје логике, знања, вештина и креативности.

Ученици наше школе обележили су Европски дан језика 26.9.2023. кроз креативну презентацију својих радова, истражујући сличности и разноликости језика нашег континента.Кроз ову инспиративну иницијативу, наша деца су имала прилику да се упознају са основним карактеристикама различитих култура и земаља Европе.Ова активност није само допринела развоју језичких вештина, већ и међукултурном разумевању и сарадњи.

**ОКТОБАР**

У периоду од 2. до 6. октобра 2023. године традиционално смо обележили Дечју недељу, најзначајнији национални догађај посвећен деци. Овогодишњи слоган манифестације је „Велико срце деце Србије“. Кроз различите активности (квизове, ликовне радионице, друштвене игре, спортска такмичења, литерарне активности) током Дечје недеље, радили смо на креирању окружења које промовише здрав развој, срећу и добробит деце.

 У оквиру пројекта „Заједно и безбедно кроз детињство“ представници полиције организовали су предавањa за ученике 5. и 7. разреда на тему „Превенција вршњачког насиља у стварном и виртуелном окружењу“. Ученици су имали прилику да обогате своје знање и стекну нове вештине за превенцију и реаговање у случају насиља. Користећи интерактивни квиз преко апликације „Kahoot!“, ученици су проверавали своје знање о начинима превенције и реаговања на насиље. Ова активност не само да их је забавила, већ и обогатила њихове способности да препознају и суоче се са потенцијалним насиљем.

 2.

 Сваког 18. октобра, у знак подизања свести о овом проблему и у циљу превенције, обележава се Европски дан борбе против трговине људима. У сарадњи са волонтерима Црвеног крста, и ове године радили смо на освешћивању ученика наше школе о овом друштвеном проблему. Млађи ученици, са најпосебнијом пажњом, су се укључили у интерактивне активности са цртаним ликовима Мишом и Машом. Ученици старијих разреда су се упутили у анализу трговине људима кроз приказ цртаног филма „Пинокио“.

У календару културних дешавања југоисточне Европе централно место већ деценијама припада Међународном београдском сајму књига. Ученици виших разреда наше школе, у пратњи наставнице италијанског језика Иване Филиповић и наставнице српског језика Христине Пешић, посетили су 25. октобра ову дуго ишчекивану манифестацију и провели дивне тренутке уживајући у чарима света књиге.

У суботу, 28. октобра, наставници и стручни сарадници похађали су акредитован програм стручног усавршавања на тему „Савремени концепт у реализацији допунске наставе“. Имали смо прилику да дубље истражимо теме и изазове који се односе на допунску наставу и научимо како успешно планирати и реализовати ову врсту наставе. Програм је био фокусиран на примену савремених наставних метода и техника рада које омогућавају ученицима да се боље ангажују и уче на ефикаснији начин.

У суботу, 28. октобра, ученици наше школе са наставницом грађанског васпитања и италијанског језика, Иваном Филиповић, учествовали су на VIII Дечјем инклузивном фестивалу, организованом у сарадњи са удружењем „Чеп за хендикеп“ у ОШ „Исидора Скулић“ у Панчеву. Ово је био једнодневни еколошки и инклузивни дечји фестивал у којем су учествовала деца различитих узраста – од деце из вртића до ученика средњих школа. Главни циљ фестивала било је спајање и забава младих сакупљача чепова и корисника ортопедских помагала, кроз забавне и едукативне активности.

**НОВЕМБАР**

У суботу, 4. новембра 2023. године, удружење Ветерани 72. Специјалне реализовало је пројекат под називом „Упознајмо срце Панчева са 72.“, који је одобрен од стране градске управе у Панчеву. Ова иницијатива имала је за циљ упознавање ђака основних школа са јавним, културним и историјским објектима, као и са значајним личностима у ужем делу Панчева.Наши ученици осмог разреда, у пратњи наставнице Зинете Рашовић, са задовољством су учествовали у овим занимљивим активностима. Програм је обухватио посету различитим локацијама, укључујући места од културног и историјског значаја, али и сусрете са посебним личностима које чине срж и душа наше заједнице

 3.

Ученици другог разреда успешно су завршили обуку пливања која је одржана у периоду од 16. oктобра до 10. новембра на панчевачком базену у организацији Спортског савеза. Сви ученици који су похађали обуку добили су дипломе.

Међународни дан толеранције је прилика да се подстакне свест о важности поштовања различитости и сузбијања дискриминације.Ученике у продуженом боравку педагог и библиотекарка упознале су са појмом толеранције и дискриминације кроз занимљиву презентацију, а затим су путем анимираних филмова разматрали конкретне примере ситуација које могу бити или нису дискриминација. Ученици виших разреда такође су активно учествовали у обележавању Међународног дана толеранције, под вођством наставнице грађанског васпитања. Петаци и шестаци изразили су своје асоцијације на толеранцију кроз прављење плаката, истичући речи које их подсећају на ову важну вредност. За седмаке и осмаке, програм обележавања Међународног дана толеранције био је фокусиран на дубље разумевање и размишљање о толеранцији. Они су имали прилику да погледају едукативни видео о толеранцији, учествују у радионици под називом „Разлике су занимљиве“, где су активно размењивали мишљења о различитостима, као и да кроз анкету процене своју толеранцију у свакодневним животним ситуацијама.

Светски дан детета, који се одржава 20. новембра сваке године, посвећен је заштити, добробити и правима деце широм света. Овај значајан датум у нашој школи обележили смо кроз ликовне активности у нижим разредима и кроз радионице о правима и обавезама деце у вишим разредима.

**ДЕЦЕМБАР**

Дванаестог децембра обављен је редован стоматолошки преглед ученика наше школе.Такође, стоматолози школског диспанзера разговарали су са ученицима о важности редовног одржавања хигијене уста и зуба.

Новогодишњи маскенбал је још једна лепа традиција која већ годинама опстаје у нашој школи. И ове године, наша организаторка Ивана Филиповић је у сарадњи с родитељима приредила пријатно и незаборавно вече за ученике виших разреда. Маскенбал је одржан у петак, 15. децембра 2023. године. Прву награду је заслужила М.А. с маском инспирисаном ликом Коко. Друго место је освојила Е.Ш. с маском Самара, док је трећа награда припала М.Н. која је очарала маском опатице из пакла. Прво место у играма освојили су М.А, Р.Н. и К.Р.

Представница Одсека за промоцију здравља Завода за јавно здравље Панчева, Јелена Крстић, одржала је 21.12.2023. важно предавање о наркоманији за ученике 7. и 8. разреда наше школе. Њено предавање обухватило је различите

 **4.**

аспекте употребе психоактивних супстанци, са посебним акцентом на опасности и штетност које оне могу изазвати на здравље.

Последњег дана првог полугодишта, у петак, 22. децембра 2023. ученике нижих разреда посетили су представници Црвеног крста и обрадовали их новогодишњим пакетићима. Ученици су дочекали госте пригодним новогодишњим рецитацијама, као и поклоном у знак захвалности што су им обезбедили пакетиће.

**ЈАНУАР**

            Поводом школске славе – Светог Саве учитељице Мира Ћирковић и Оливера Воденичар одржале су угледни час у циљу развијања поштовања према културној баштини, упознавања с ликом и делом Светог Саве, уочавања важности рада Светог Саве, оспособљавања ученика да доживe, разумеjу и тумаче Химну Светом Сави.Час је почео мотивационом активношћу која активира ученике на више нивоа – гледање, слушање и дискусија о видеу „Песма о Светом Сави“ коју пева хор Колибри. Јасно је истакнут циљ часа и проверено његово разумевање. Ученици су гледали видео са анимираним филмом о животу Светог Саве и слушали текст „О Светом Сави“, након чега је уследила дискусија и анализа. Потом су ученици у групама радили на задатку који је од њих тражио да повежу илустрације из живота Светог Саве са текстом који су добили и који треба да прочитају. Завршни део часа био је резервисан за Химну Светом Сави – њено слушање, уз уважавање правила понашања, и анализу њеног значења.

У част великог српског просветитеља, Светог Саве, наша школа је и ове године с посебном посвећеношћу обележила 27. јануар. Кроз разноврстан програм поново смо се подсетили важности његовог наследства и његовог доприноса нашем образовном систему.Програм је отпочео Химном Светом Сави, свечаним резањем славског колача и именовањем кума за наредну годину. У свечаном делу програма наступали су ученици од првог до осмог разреда. Могао се чути велики број рецитација, хорских песама и драмских приказа. Наши специјални гости били су ученице балетске школе – Марта Филиповић и Хелена Бирак које су извеле балетску нумеру „Тарантела“, као и ученице Јана Станишић и Лара Драгуша које су одиграле кореографију „Арлекинада“. Такође, као и претходне године, у приредби је учествовао и ученик музичке школе Владимир Михајлов који је на хармоници одсвирао композицију „Токата“.Свечана песма која је завршила наш програм одраз је љубави и поштовања према Светом Сави. Након тога, у холу наше школе сви присутни су се окрепили перецама и поделили успомене на овај незабораван дан.

 **5.**

**ФЕБРУАР**

Дванаестог фебруара обележен је Дан безбедног интернета.Представници Ученичког парламента организовали су активности које су имале за циљ подизање свести о безбедном коришћењу интернета.Евица Шајн (8-1) и Немања Мутавџић (7-1) одржали су предавање за ученике у продуженом боравку. Презентацију су припремили Вук Дикулић (7-1) и Андрија Громилић (7-1). Ученици су имали прилику да сазнају на који начин могу да се заштите на интернету кроз презентацију и цртане филмове, да размене искуства са старијим ђацима о коришћењу интернета и изазовима са којима се том приликом могу сусрести и провере своје познавање ове области кроз квиз.

У оквиру пројекта „Заједно и безбедно кроз детињство“ 13. фебруара ватрогасци су одржали ученицима 3. и 4. разреда предавање на тему „Безбедност деце у ванредним ситуацијама“.Ученици су се упознали са улогом ватрогасаца у заштити заједнице и правилним начинима поступања у случају елементарних непогода, као што су пожари, земљотреси или поплаве. Кроз разговор, анимиране филмове и интерактивни приручни материјал, подсетили смо се важности спречавања ризика и припреме за непредвиђене ситуације.

Имали смо прилику да учествујемо у традиционалној манифестацији Међународни дан матерњег језика која је 21. фебруара одржана у сали Дома културе у Иванову и која има за циљ очување језика и културе свих етничких заједница, афирмацију вишејезичности, комуникације и допринос стварању разумевања за различитости.

1. фебруара наша библиотекарка Јасна Филипов одржала је угледни час у библиотеци и том приликом са ученицима првог разреда поделила тајне и чари књижевног стваралаштва.Овај час увео је ученике у правила понашања у библиотеци и подстакао их да размишљају о вредностима које нам преносе старе приче. Надамо се да ће овај доживљај посејати семе љубави према књижевности и читању, које ће наши ученици носити са собом кроз целу школску годину и ван ње.

 **6.**

1. фебруара ,Сава Маринковић, ученик другог разреда освојио је прво место у катама на Првенству Баната у организацији Карате савеза Војводине у Новом Бечеју.

Међународни дан борбе против вршњачког насиља – Дан розе мајица и ове године обележили смо кроз низ активности.На иницијативу Ученичког парламента, вршњачки тим је припремио предавање за ученике нижих разреда уз подршку педагога. Презентацију су припремили Андрија Громилић (7-1) и Вук Дикулић (7-1), док су Евица Шајн (8-1) и Немања Мутавџић (7-1) одржали предавање са дискусијом. Испричали су својим млађим другарима због чега се обележава овај датум, а потом разговарали са њима о сличним ситуацијама које се дешавају, осећањима жртве насиља и исправним начинима реаговања у ситуацијама насиља. Сажетак предавања састојао се у писању порука и закључака на розе мајицама од папира које су потом окачене у холу школе као подсетник на вредности које негујемо у школи.

**МАРТ**

Дан школе, 6. марта 2024. године, запамтићемо по изузетној приредби која је озарила нашу школску салу. Под покровитељством бројних гостију, укључујући бивше и садашњеученике, родитеље и наставнике, наша школа је засијала у светлости изведби наших талената.Спонтаност, ентузијазам и таленат обележили су ову приредбу, подсећајући нас на богатство и разноврсност наше школске заједнице.

Међународни Дан жена ученици нижих разреда наше школе обележили су креирањем честитки за учитељице, мајке, баке и другарице.

У оквиру пројекта „Заједно и безбедно кроз детињство“ представници полиције организовали су предавањa за ученике 6. и 8. разреда на тему „Превенција вршњачког насиља у стварном и виртуелном окружењу“. Ученици су имали прилику да обогате своје знање и стекну нове вештине за превенцију и реаговање у случају насиља.

 Користећи интерактивни квиз преко апликације „Kahoot!“, ученици су проверавали своје знање о начинима превенције и реаговања на насиље. Ова активност не само да их је забавила, већ и обогатила њихове способности да препознају и суоче се са потенцијалним насиљем.

Дискусије су се фокусирале на ризичне ситуације са којима се ученици сусрећу у школи, на путу од куће до школе и у виртуелном свету. Ученици су разматрали различите облике насиља и размишљали о свом понашању. Имали су прилику да науче

 **7.**

како да се заштите од различитих облика насиља и коме да се обрате за помоћ у случају потребе.

.У оквиру пројекта „Заједно и безбедно кроз детињство“ представници саобраћајне полиције организовали су предавањa за ученике 3. и 4. разреда на тему „Безбедност деце у саобраћају“. Предавање је одржано 12. марта 2024.

ПРОБНИ ЗАВРШНИ ИСПИТ ОДРЖАН ЈЕ У ШКОЛИ ПО СЛЕДЕЋЕМ РАСПОРЕДУ:

* 22.3.2024. године са почетком у 12.00 часова је тест из математике
* 23.3.2024. године са почетком у 9.00 часова је тест из српског/матерњег језика,  а у 11.30 часова испит из изабраног предмета

**АПРИЛ**

Ученици 2, 3. и 4. разреда 11.04.2024. године са својим учитељицама посетили су Народни музеј Панчево где су се упознали са тајнама рестаурације старог намештаја, у организацији атељеа „Политура“. Организацију радионице омогућило је Министарство унутрашње и спољне трговине РС у оквиру пројекта очувања и развоја традиционалних  и уметничких заната.

Ученици и наставници наше школе 16. 4. 2024. имали су прилику да учествују у инспиративним радионицама које су држали дефектолози из Школе за основно и средње образовање „Мара Мандић“. Ове радионице део су пројекта „Учимо сви заједно“ чији је циљ подршка ученицима у учењу и унапређење инклузивног образовања.

Прва радионица, намењена наставницима, фокусирала се на примену асистивних технологија које омогућавају унапређење учења и активно учешће ученика у учењу и развоју кроз разноврне образовно-васпитне активности. Искусни дефектолози су заједно са наставницима размењивали идеје о начинима подршке деци, стварајући плодно окружење за развој нових приступа у раду.

У духу обележавања Дана планете Земље, ученици 5. и 6. разреда су на часу слободних наставних активности – Чувара природе са наставницом Иваном Филиповић ангажовано расправљали о важности очувања природе и начинима како могу допринети томе у свакодневном животу. Кроз инспиративне разговоре, ученици су размењивали идеје о рециклирању, смањењу отпада и штедњи енергије. Након дискусије, заједнички су се упустили у израду декорације за школски хол користећи искључиво рециклажни материјал.

 **8.**

У суботу, 27. априла 2024. године, одржан је акредитовани програм стручног усавршавања за наставнике и стручне сараднике на тему „Практични приступи у раду са децом са аутизмом, поремећајима пажње и хиперактивношћу“.

Ауторке и реализаторке програма, Снежана Олушки Влачић и Јелена Путић, приближиле су нам ову тему кроз мноштво примера из праксе. Имали смо прилику да дубље истражимо изазове који се односе на рад са децом којој је потребна додатна подршка и научимо како успешно планирати рад и примењивати различите методе у раду са децом са аутизмом, поремаћајима пажње и хиперактивношћу, као и њиховим родитељима.

У четвртак, 25. априла 2024. године, ученици OШ „Борисав Петров Браца“ Панчево имали су прилику да уживају у једном изузетно едукативном и забавном излету. Под вођством својих наставница, Наташе Чикош Мандреш и Катарине Стојковић, уживали су у чарима Ботаничке баште „Јевремовац“.

У сусрет ускршњим празницима одељењско веће нижих разреда и ове године организовало је такмичење у украшавању јаја. Најмаштовитији учесници добили су пригодне поклоне.

Реализовали смо и креативну радионицу са ученицима првог и другог разреда у продуженом боравку. Циљ је био креирање ускршње декорације и поклона за децу. Радионицу су водиле учитељица у продуженом боравку, Катарина Жакула и  библиотекарка, Јасна Филипов.

**МАЈ**

 У периоду од 7. до 10. маја обележили смо Недељу сећања и заједништва у знак сећања на жртве масовних убистава која су се догодила у мају претходне године. Циљ обележавања ове недеље је одавање поштовања жртвама и њиховим породицама, као и развој вредности, вештина, знања и критичког размишљања код ученика. Наша школа организовала је у овој недељи низ активности усмерених на неговање културе сећања, развој и промоцију хуманости, толеранције, поштовања и дијалога.

У периоду од 17. до 24. маја,организована је настава у природи. Наши ученици имали су прилику да уживају у чарима предивних Дивчибара.

**ЈУН**

 **9.**

На Спортском центру „Младост“ у Панчеву, у суботу 1. јуна, одржана је прва манифестација „Игре без интернета“. Циљ ове манифестације је био да се деца одвоје од савремене технологије и проведу време на свежем ваздуху, уживајући у разним спортским активностима, што значајно доприноси њиховом здрављу и општем благостању.Ученици 5. и 6. разреда наше школе, предвођени наставником физичког и здравственог васпитања Владимиром Вемићем, активно су учествовали у догађају.

Ученици виших разреда, предвођени наставницом ликовне културе, Милицом Илић, током претходних месец дана ангажовали су се у осликавању зидова око терена у школском дворишту. Ова иницијатива имала је за циљ не само улепшавање школског простора, већ и неговање духа заједништва и креативности међу ученицима. Уз изузетан ентузијазам и марљивост, наши ученици су вредно радили на својим уметничким делима, претварајући обичне зидове у живописна платна пуна боја са инспиративном поруком: “Друг је за друга најбољи друг”.

Наставничка екскурзија организована је од 14. до 16. јуна у Врњачкој Бањи.

Завршни испит ученици осмог разреда полагали су у просторијама школе по следећем распореду:

18. јун – српски/матерњи језик

19. јун – математика

20. јун – тест из изабраног предмета

Полагање тестова одржано је сва три дана у времену од 9 до 11 часова.

Христина Пешић